答閬州通判吳師孟職方
作者：趙抃
朝代：宋

paragraphs: 閬州之景天下奇，嘗見老杜城南詩。
嘉陵江湍清且潔，錦屏山疊雄復巇。
醉翁生鐘大峩秀，收拾氣象爲文詞。
自從屏星副郡治，訟平事簡奚設施。
幽潛穹大極所有，搜羅詠賦一不遺。
州僚俊集嘉酬和，海濤洶湧洪波隨。
顧余不鄙可語者，聯編累軸緘以貽。
寸珠盈掬破冥晦，尺璧入手無瑕疵。
窮搜囊篋暴侈富，開窺秘嗇心驚嬉。
竟微一毫報佳況，臨紙復輟慚久之。